Registreer nóú jou onderneming, nooi president | Netwerk24
Trump is die held in sy eie vals wêreld
Pres. Donald Trump se optrede met die Bybel in die hand by die St. Johns-kerk in Washington DC moet een van die weersinswekkendste gebare deur 'n staatshoof in 'n lang tyd wees.
Amerika beleef 'n krisis.
Registreer nóú jou onderneming, nooi president
Deur Elvira Wood 06 November 2019 10:30
Pres. Cyril Ramaphosa het Suid-Afrikaners genooi om binne 'n dag – indien nie "binne ure" nie – 'n onderneming op die staat se nuwe aanlyn stelsel te gaan registreer.
Pres. Cyril RamaphosaFoto: Getty Images
Ramaphosa het Woensdag beleggers toegespreek op die tweede beleggingskonferensie wat in Sandton, Johannesburg, gehou is.
"Ons is baie trots op die nuwe biz portal wat Maandag bekend gestel is.
"Suid-Afrikaners kan nou binne 'n dag nie net 'n nuwe maatskappy registreer nie, maar ook registreer vir belasting, Werkloosheidsversekering en aansoek doen vir bankrekeninge by een van die land se vier grootste banke," sê hy.
"Ek sê sommer nou, ek wil hê maatskappye moet binne ure geregistreer kan word."
Die stelsel word deur die Kommissie vir Maatskappye en Intellektuele Eiendom (CIPC) bedryf.
Luidens die tuisblad van dié stelsel kan 'n maatskappy selfs 'n domeinnaam registreer as deel van die proses.
Daar kan ook aansoek gedoen word vir sertifikate vir breedgebaseerde swart ekonomiese bemagtiging (BBEE).
Standard Bank, Nedbank, Absa en FNB is die banke wat aan die stelsel gekoppel is.
Ramaphosa sê hy glo dié stelsel sal dit baie makliker maak om sake in die land te bedryf.
"Ons hoop om binne die volgende drie jaar binne die top-50 te wees op die Wêreldbank se ranglys oor waar dit die maklikste is om sake te doen."
Ramaphosa het in Januarie, kort voor sy vertrek om die Wêreld- Ekonomiese Forum (WEF) se jaarlikse beraad in Davos, Switserland, by te woon, gekla dat Suid-Afrika "ligjare agter die res van Afrika is" wat betref sake doen. Tóé was Suid-Afrika nog nommer 82 uit 190 lande op dié ranglys.
Die Wêreldbank het in Oktober sy nuutste lys bekendgemaak.Suid-Afrika het sedertdien nog twee plekke teruggesak en is nou nommer 84 uit 190.